પગારદાર વર્ગને વધુ એક ફટકો, EPFOએ વ્યાજદરમાં ઘટાડો કર્યો
નવગુજરાત સમય | Publish Date: Feb 21 2018 7:26PM
પગારદાર વર્ગ માટે એક માઠા સમાચાર છે. એમ્પ્લોય્ઝ પ્રોવિડન્ટ ફંડ ઓર્ગેનાઈઝેશન (EPFO)એ વર્તમાન વર્ત 2017-18 માટે વ્યાજ દરમાં ઘટાડો કર્યો છે. નવા વ્યાજદર 8.55% જાહેર કરાયા છે જ્યારે અગાઉના વર્ષમાં 8.65% વ્યાજદર હતા. પ્રોવિડન્ટ ફંડ થાપણ પર વ્યાજદર અંગેનો નિર્ણય બુધવારે ઈપીએફઓના સેન્ટ્રલ બોર્ડ ટ્રસ્ટીની બોર્ડ બેઠકમાં લેવાયો હતો.
અગાઉ એવી અપેક્ષા વ્યક્ત કરવામાં આવતી હતી કે EPFO પ્રવર્તમાન નાણાં વર્ષ માટે 8.65% વ્યાજ દર યથાવત્ રાખી શકે છે. EPFO દ્વારા ચાલુ નાણાકીય વર્ષમાં ઈક્વિટી પોર્ટફોલિયોમાં પ્રોફિટ બુકિંગ કરવામાં આવ્યું હોવાથી એવી અપેક્ષા વ્યક્ત કરવામાં આવતી હતી કે ચાલુ વર્ષે પીએફ વ્યાજ દર સ્થિર રહેશે. EPFOએ ચાલુ મહિને 2886 કરોડ મૂલ્યના એક્સચેન્જ ટ્રેડેડ ફંડ્સનું વેચાણ કર્યું છે. તેમ છતાં લોકોની આશાથી વિપરીત વ્યાજદરમાં ઘટાડો કર્યો છે. સ્વાભાવિક છે કે કર્મચારીઓ આ નિર્ણયથી નાખુશ થશે.
ઉલ્લેખનીય છે કે 2016-17માં EPFOનો વ્યાજદર 8.65% ટકા નક્કી કરાયો હતો જે 2015-16માં 8.8% હતો. કેન્દ્ર દ્વારા સતત બીજા વર્ષે વ્યાજદરમાં ઘટાડો કરવામાં આવ્યો છે. બજેટમાં પણ પગારદારવર્ગ અને મધ્યમવર્ગની અવગણના કરાતા કોઈ મોટી રાહત આપવામાં આવી નહતી. ઈન્કમ ટેક્સ સ્લેબમાં પણ કોઈ ફેરફાર કરાયો નહતો. હવે EPFOના નિર્ણયથી પણ નોકરિયાતવર્ગને નિરાશા સાંપડી છે.